作者：无名氏
词牌/韵律：摸鱼儿

paragraphs: 被谁家、数声弦管，惊回好梦难省。
起来无语疏雨过，芳草嫩苔侵径。
春昼永。
迟日暮，碧沼浪浸红楼影。
卷帘人静。
被风触，一叶两叶，杏花零乱对残景。
依前是，撩拨春心堪恨。
檀郎言约无定。
不知何处贪欢笑，恣纵酒迷歌逞。
珠泪迸。
自别后，每忆翠黛凭谁整。
芳年相称。
又到得今来，却成病了，羞懒对鸾镜。